**Møte i komiteen for masterprogrammet i Fysikk**

Vi skal straks (15.01.) ha et møte med fakultetet om InterAct-prosessen på FI med følgende agenda:

* *Presentere masterprogrammene med LUB`er, studieretninger og opptakskrav.  Opptakskravene til det enkelte masterprogram må sees i sammenheng med emnematrisene på de bachelorprogrammene som det er naturlig å rekruttere fra.*
* *Innfasing av nye/omstrukturerte masterprogrammer; hvilke lanseres i 2017 og hvilke kommer 2018, 2019 og senest 2020 når 2017-kullene er klar for masterstudier*.

Siden Master i fysikk dekker et vidt spekter av faglige og metodologiske fordypninger bør masterprogrammet deles inn i ”studieretninger” eller ”fordypninger”, evt. begge deler. Om det skal kalles det ene eller det andre har noen administrative konsekvenser:

* Vi må tilordne et visst antall studieplasser til hver studieretning.
* Studenter som er tatt opp på en studieretning kan ikke enkelt bytte til en annen studieretning.
* Det vil stå på vitnemålet hvilken studieretning kandidaten har tatt.
* Hvis vi velger kun en studieretning, men flere fordypninger er vi ikke bundet av disse reglene og vi har mulighet til å være mer fleksible.

Jeg mener at disse administrative spørsmålene er underordnet hva vi faktisk gjør for å sikre en bedre studiekvalitet. Jeg foreslår at vi utsetter dette spørsmålet og spør representantene for fakultetet den 15.01. om de har noen synspunkter eller mer informasjon til oss om dette.

Jeg tror heller ikke vi rekker å bli enige i hvilke studieretninger/fordypninger vi skal ha i masterutdanningen og hva de skal hete før den 15.01. Derimot tror jeg vi kan ha en fruktbar diskusjon om prinsippene og kriteriene for hvordan vi skal avgjøre hvilke studieretninger/fordypninger vi skal ha. I dette møtet ønsker jeg at vi vedtar noen prinsipper og kriterier som vi kan bruke når vi skal arbeide med dette. Vi vil legge frem disse kriteriene for MN-fakultetet og for instituttledelsen. Her er et utgangspunkt for diskusjonen.

**Studiemiljø og studieretninger/fordypninger**

En ting som er veldig viktig for studentenes læring i løpet av masterutdanningen er studiemiljøet: trivsel, interaksjon for å lære av hverandre, infrastruktur… Dette studiemiljøet bør organiseres rundt **fysiske steder** der man er sammen, møtes, diskuterer, drikker kaffe, hjelper hverandre, hvor professorene finner studentene… Etableringen av Computational Physics sin base i 3. etg. i Fysikkbygning vest har vært en av nøklene til suksessen deres og Anders kan sikkert fortelle mer om det på møtet. Det vil være en fordel å organisere robuste studiemiljøer rundt studieretningene/ fordypningene. I tillegg vil studentene bruke tid på laboratoriene som er fordelt utover de mange byggene forskningsgruppene og samarbeidspartnerne våre er spredt på. Dette vil påvirke hvordan vi deler opp fordypninger/ studieretninger fordi hvis det tar lang tid å komme seg fra laboratoriet til kontoret/lesesalen vil det sannsynligvis ikke fungere. For at studiemiljøet skal fungere må det ha en robust størrelse over tid. Master i fysikk vil maksimalt utdanne 50 studenter i året noen ganger bare 20-30. Med 4 fordypninger/ studieretninger vil der alltid være minimum 5-20 studenter på hvert masterfagfelt. Med 8 fordypninger/ studieretninger vil det innimellom være tomt for studenter.

Utover dette har det vært nevnt mange kriterier tidligere i prosessen som jeg prøver å ta med nedenfor.

**Forslag til vedtak:**

Fysisk institutt bør som en del av InterAct-prosessen sette seg et klart mål å skaffe rom til hvert Master-fordypning / studieretning. Det vil si et kjerneområde med

* Lesesals-/kontorplass til alle studentene
* Et gruppe/undervisningsrom til undervisning av masterkurs, til kollokvier, lunsj etc.
* Kjøkkenkrok
* Annen infrastruktur

Følgende kriterier bør legges til grunn når man skal avgjøre hvilke fordypninger / studieretninger masterprogrammet skal deles inn i:

Fordypningene / studieretningene skal

* være få nok (≤6) til at der alltid vil være et levende studentmiljø innen fordypningen / studieretningen.
* være sentrert om forskningsgrupper rimelig geografisk nært hverandre
* ha grunnlag i robust eksisterende eller planlagt forskningsaktivitet
* utdanne til samfunnets utfordringer i fremtiden
* være salgbare/attraktive for BSc-studenter / ha en tydelig profil